**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι 12 – 12 – 2023**

 **ΑΜΑΡΟΥΣΙΟΥ Αρ. Πρ.: 9**

**Ταχ. Δ/νση: Μαραθωνοδρόμου 54**

**Τ. Κ. 15124 Μαρούσι**

**Τηλ.: 210 8020697**

**Πληροφ.: Δ. Πολυχρονιάδης (6945394406)**

**Email:syll2grafeio@gmail.com**

**Δικτυακός τόπος: http//: www.syllogosekpaideutikonpeamarousisou.gr**

 **ΠΡΟΣ**

**ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Κοινοποίηση:**

 **Δ. Ο. Ε., Συλλόγους Εκπ/κών Π. Ε. της χώρας**

**Θέμα: « Ενέργειες Συλλόγου Διδασκόντων σε περίπτωση που κληθεί σε επαναληπτική συνεδρίαση για τον Συλλογικό προγραμματισμό ».**

Η **απροκάλυπτη προτροπή από την Ένωση Διευθυντών – μέσω του προέδρου της – προς τους/τις Διευθυντές/ντριες να προβούν σε παράνομες και αντισυναδελφικές ενέργειες ,** προχωράει βήματα παραπέρα ακόμα και από την ίδια την αντιδημοκρατική εγκύκλιο του Γενικού Γραμματέα του ΥΠΑΙΘΑ.

Το Δ.Σ. του Συλλόγου Εκπ/κών Π. Ε. Αμαρουσίου δηλώνει πως η προτροπή της Ε.Δ., είναι νομικά έωλη κι εξαιρετικά επικίνδυνη για **τους/τις Διευθυντές/-ντριες** που θα την ακολουθήσουν, ενώ θα πυροδοτήσει κλίμα απίστευτης έντασης για τα σχολεία μας.

**Οι ειδικές συνεδριάσεις των Συλλόγων Διδασκόντων για τον Συλλογικό Προγραμματισμό πραγματοποιήθηκαν.** Στις συνεδριάσεις αυτές ελήφθησαν αποφάσεις για την ανάρτηση των Ενιαίων κειμένων της Φάσης 1 και ορίστηκαν συντονιστές/-στριες. Επομένως, **δεν νοείται συνεδρίαση για το ίδιο θέμα, αφού οι Σύλλογοι Διδασκόντων έχουν αποφασίσει ήδη**, την στιγμή μάλιστα που είμαστε στη Φάση 2 και οι συντονιστές/-στριες έχουν ήδη αναρτήσει τα αποφασισμένα από τους Συλλόγους Διδασκόντων Ενιαία κείμενα. Μια τέτοια ενέργεια αποτελεί καταχρηστική πίεση για ανατροπή ειλημμένης απόφασης και ως καταχρηστική ενέργεια πρέπει να αντιμετωπιστεί.

Καλούμε **τους/τις Διευθυντές/-ντριες να μην καλέσουν εκ νέου ειδική συνεδρίαση για τον Συλλογικό Προγραμματισμό,** καθώς κάτι τέτοιο δεν προβλέπεται και δεν εντέλλεται από πουθενά και καθώς οι Σύλλογοι διδασκόντων έχουν ήδη αποφασίσει.

**Οι Διευθυντές/Διευθύντριες δεν νομιμοποιούνται** να καλέσουν ξανά σύλλογο για την αυτοαξιολόγηση της σχολικής μονάδας.

Αν όμως παρ’ όλα αυτά υπάρξουν **Διευθυντές/-ντριες** που, θα επιχειρήσουν να τορπιλίσουν δημοκρατικά ληφθείσα απόφαση του Συλλόγου Διδασκόντων και να **συγκαλέσουν συνεδρίαση**, δεν μπορούμε να την αποφύγουμε, γιατί ο/η πρόθυμος/-η Διευθυντής/-ντρια θα θεωρήσει ότι δεν πραγματοποιήθηκε συνεδρίαση και θα προχωρήσει σε αναθέσεις και νέα σχέδια.

 Σε αυτή την περίπτωση οι Σύλλογοι Διδασκόντων ακολουθούν τα παρακάτω βήματα:

1. Προσπαθούν να αποτρέψουν τη συνεδρίαση βάζοντας ζήτημα για επανάληψη συνεδρίασης με το ίδιο θέμα.
2. Ρωτούν βάση ποιας διοικητικής πρόβλεψης ή εντολής προβαίνει ο/η Διευθυντής/-ντρια σε αυτή την ενέργεια.
3. Του/της ανακοινώνουν τις αποφάσεις της ΔΟΕ (Αρ. Πρ. 740 - 741/ 10 -12-2023) και την γνωμοδότηση της νομικής συμβούλου της ΔΟΕ.
4. Αν επιμείνει, πηγαίνουν σε συνεδρίαση λίγων λεπτών, όπου καταλήγουν και γράφουν στο πρακτικό: «Ο Σύλλογος Διδασκόντων επιβεβαιώνει την από (ημερομηνία/ αριθμός πράξης) απόφασή του βάσει της οποίας έχουν πραγματοποιηθεί οι σχετικές με τον Συλλογικό Προγραμματισμό 2023/24 αναρτήσεις τόσο της Φάσης 1 όσο και της Φάσης 2, των οποίων έχουν αποθηκευτεί αντίγραφα. Τίποτε άλλο δεν προστίθεται στον ειλημμένο σχεδιασμό, καθώς έχουν ήδη οριστεί οι συντονιστές/-τριες, με την ίδια προαναφερθείσα Πράξη. Το παρόν πρακτικό διαβάστηκε και υπογράφεται.»
5. Ενημερώνουν το Δ.Σ. του Συλλόγου.

**Η ΑΞΙΟΛΟΓΗΣΗ – ΚΑΤΗΓΟΡΙΟΠΟΙΗΣΗ ΤΩΝ ΣΧΟΛΕΙΩΝ ΔΕΝ ΘΑ ΠΕΡΑΣΕΙ**

